07/09/2021 | Administración LocalMunicipal
O Pino
Anuncio de convocatoria e bases reguladoras de concesión, en réxime de concorrencia competitiva, das axudas do POS+ Adicional 1/2021 do Plan Único de Concellos para gastos sociais extraordinarios do exercicio 2021.

RESOLUCIÓN DE ALCALDÍA O alcalde, por medio da resolución de alcaldía núm.2021-0262, de data 01 de setembro de 2021, resolveu: Primeiro.- Avocar a competencia da Xunta de Goberno Local ao abeiro do disposto no artigo 10 da Lei 40/2015, do 1 de outubro, de Réxime Xurídico do Sector Público. Segundo.- Aprobar a convocatoria de subvencións para as axudas do POS+ Adicional 1/2021 do Plan Único de Concellos para gastos sociais extraordinarios do exercicio 2021. Terceiro.- Aprobar o gasto por importe de 35.000,00 euros con cargo ao POS+ADICIONAL 1/2021 para gastos sociais extraordinarios do exercicio 2021. Cuarto.- Publicar o presente acordo seguindo o procedemento establecido no artigo 20.8 da Lei 38/2003 do 17 de novembro, Xeral de Subvencións (LSX), a través do envío do extracto da convocatoria á Base Nacional de Subvencións que o remitirá ao BOP. As solicitudes presentaranse no prazo de 10 días hábiles, a contar dende o día seguinte á publicación do extracto da convocatoria no BOP. En caso de rematar nun día inhábil, este prazo entenderase estendido ata o inmediato hábil seguinte. Quinto.- Aprobar as bases reguladoras da convocatoria, que figuran como anexo deste acordo. Sexto.- Publicar a presente resolución e o texto íntegro das bases no taboleiro de anuncios da sede electrónica e na páxina web do Concello de O Pino. Sétimo.- Dar traslado desde acordo aos departamentos afectados aos efectos oportunos. Sexto.- Dar conta ao Pleno, de acordo co disposto no artigo 42 ROFRXEL. O Pino, asinado dixitalmente, na data que figura na marxe, polo alcalde Manuel Taboada Vigo. ANEXO BASES REGULADORAS DE CONCESIÓN, EN RÉXIME DE CONCORRENCIA COMPETITIVA, DAS AXUDAS DO POS + ADICIONAL 1/2021 DO PLAN ÚNICO DE CONCELLOS PARA GASTOS SOCIAIS EXTRAORDINARIOS DO EXERCICIO 2021. DISPOSICIÓNS XERAIS No Boletín Oficial da provincia de A Coruña núm.205 do 1 de decembro de 2020, publicáronse as bases reguladoras do Plan provincial de cooperación ás obras e servizos de competencia municipal (Plan único de concellos) POS+2021. Na base 12 regúlase a elaboración, aprobación e execución do POS+ADICIONAL 1/2021 para gastos sociais extraordinarios do exercicio 2021. O Pleno da corporación municipal, na sesión común de 04 de febreiro de 2021, aprobou participar no plan provincial “POS+ADICIONAL 1/2021” da Deputación provincial da Coruña, cuxas bases coñécense e acéptanse na súa totalidade. A aportación provincial asignada aplicada á financiación dos gastos sociais extraordinarios corresponde cun importe de 165.464,09 euros, dos cales un total de 35.000 euros destínanse para axudas as familias para gastos que faciliten a escolarización, material informático e axudas económicas para respiro familiar e medidas de conciliación. LEXISLACIÓN APLICABLE - Lei 7/1985, de 2 de abril, Reguladora das Bases de Réxime Local (LRBRL). - Lei 38/2003, de 28 de novembro, Xeral de Subvencións (LGS). - Real Decreto 887/2006, de 21 de xullo, polo que se aproba o Regulamento da Lei Xeral de Subvencións. - Lei 9/2007, de 13 de xuño, se Subvencións de Galicia (LSGA). - Lei 39/2015, de 1 de outubro, do Procedemento Administrativo Común das Administracións Públicas (LPACAP). - Real Decreto 130/2019, de 8 de marzo, polo que se regula a Base de Datos Nacional de Subvenciones e a publicidade de subvencións e demais axudas públicas. Artigo 1º.- Obxecto e finalidade da convocatoria.1.- Estas bases teñen por obxecto establecer o procedemento e criterios para a concesión de axudas económicas de carácter específico e extraordinario cos principios de obxectividade, igualdade, concorrencia e publicidade e que son as contempladas nos apartados c) e e) do POS+ ADICIONAL 1/2021: - Axudas as familias para gastos que faciliten a escolarización, material informático, acceso aos medios dixitais valoradas polos profesionais dos servizos sociais comunitarios. - Reforzo dos servizos e axudas económicas para respiro familiar e medidas de conciliación. A finalidade destas axudas é dar resposta a situacións puntuais de necesidade derivada de gastos específicos relativos á necesidades básicas e outras destinadas a paliar o impacto económico e social do COVID-19 en materia de servizos sociais e ensinanza.2.- O importe destinado a atender as solicitudes destas axudas ascende á contía de 35.000 euros, de acordo co seguinte, e financiarase con cargo ao POS+ADICIONAL 1/2021 para gastos sociais extraordinarios. • Liña 1: Axudas a familias para adquisición de equipos informáticos para o alumnado que estea cursando estudos de Educación Primaria, ESO e Bacharelato: 15.000 euros. • Liña 2: Axudas a familias para gastos que faciliten a escolarización ao alumnado matriculado nos cursos de segundo ciclo de Educación Infantil, Educación Primaria, ESO e Bacharelato: 15.000 euros. • Liña 3: Axudas económicas para respiro familiar e medidas de conciliación: 5.000 euros. Este orzamento pode modificarse como resultado da asignación ou redistribución dos fondos para financiar estas axudas. No caso de esgotar algunha partida orzamentaria das liñas para as que se contemplan as axudas, poderase reatribuír orzamento doutra partida con crédito dispoñible, contemplado no POS+ADICIONAL 1/2021 para gastos sociais extraordinarios. Artigo 2º.- Persoas beneficiarias. As axudas están destinadas a aquelas persoas integradas nunha unidade que se atopen nunhas condicións socio-económicas menos vantaxosas, para facer fronte a gastos específicos, de carácter común ou extraordinario, necesarios para prever, evitar ou paliar situacións de exclusión social.2.1. Beneficiarios liña 1 e 2. Aos efectos destas bases, para as liñas de axudas 1 e 2, considerarase unidade familiar os núcleos de convivencia formados polos pais/nais ou titores e os fillos/fillas menores de 18 anos, empadroados no Concello de O Pino e residan no domicilio familiar. No caso de divorcio, separación legal ou de feito dos proxenitores, non se considerará membro computable aquel deles que non conviva cos fillos ou fillas. Non obstante, se é o caso, terá a consideración de membro computable o novo cónxuxe ou parella de feito, e as rendas incluiranse dentro do cómputo da renda familiar. Nos supostos de custodia compartida incluiranse ambos proxenitores dentro do cómputo da renda familiar.2.2. Beneficiarios liña 3. Considerarase unidade familiar: O pai e nai non separados legalmente e, se é o caso, o titor ou persoa encargada da garda e protección do menor, e os descendentes e ascendentes que figuren empadroados e residan no domicilio familiar. No caso de divorcio, separación legal ou de feito dos proxenitores, non se considerará membro computable aquel deles que non conviva cos fillos ou fillas. Non obstante, se é o caso, terá a consideración de membro computable o novo cónxuxe ou parella de feito, e as rendas incluiranse dentro do cómputo da renda familiar. Nos supostos de custodia compartida incluiranse ambos proxenitores dentro do cómputo da renda familiar. Artigo 3º.- Concorrencia das persoas beneficiarias. En caso de esgotar a partida orzamentaria sen poder satisfacer todas as solicitudes presentadas, teranse en conta as de menor nivel de renda familiar. En caso de empate, resolverase por data de entrada da solicitude no rexistro xeral municipal. Artigo 4º.- Requisitos. Poderán ser beneficiarias das axudas previstas nas bases da convocatoria aquelas persoas que reúnan os seguintes requisitos: 1.- A persoa solicitante deberá estar empadroada no concello de O Pino, cunha antigüidade mínima de seis meses ao 1 de marzo de 2020. Tódolos membros da unidade familiar teñen que estar empadroados no mesmo domicilio. Este requisitos deberán cumprirse na data de publicación desta convocatoria.2.- Que a unidade familiar non dispoña de ingresos suficientes para afrontar os gastos derivados da situación de necesidade para a que se solicita a axuda, tendo en conta o establecido na táboa que se presenta a continuación. O límite de recursos económicos establécese segundo o IPREM anual vixente no 2021 (564,90€/mensual e 6.778,80€/anual para doce pagadas), cun incremento do 0,5 veces o IPREM en cada tramo persoal. A partir do sexto membro, engadirase 2.033,64€ (0,3 x IPREM), por cada novo membro computable. A efectos destas bases, teñen consideración de ingresos, a suma da base impoñible xeral máis a base impoñible de aforro, do Imposto sobre a Renda das Persoas Físicas do exercicio 2020, de todos os membros computables. Para as persoas non obrigadas a declarar, deberán achegar certificado de imputacións de renda do exercicio fiscal 2020 emitido pola Axencia Tributaria e os ingresos determinaranse a partir da seguinte fórmula: rendementos+ganancias patrimoniais – gastos deducibles. Os/as solicitantes que superen a renda anual fixada para cada unidade familiar segundo o seu número de membros, non terán dereito á axuda. Excepcionalmente quedarán excluídas do cumprimento destes requisitos aquelas persoas que, previa valoración do equipo técnico de servizos sociais acreditada mediante informe, presenten unha situación de especial vulnerabilidade social. Artigo 5º.- Documentación a presentar. Documentación común para todas as liñas de axudas: - Solicitude, segundo o modelo establecido. (anexo I e II). - Fotocopia do DNI, pasaporte ou documentación acreditativa de identidade da/do solicitante e toda a unidade familiar. - Fotocopia do libro de familia (completo). - Certificado de convivencia da unidade familiar, sen prexuízo doutras alternativas que acrediten a convivencia. Esta circunstancia será comprobada de oficio polos servizos municipais. - Fotocopia da Declaración do IRPF do exercicio 2020 (completa) de cada membro da unidade familiar, ou no caso de non presentala, Certificado de imputacións expedido pola Axencia Estatal de Administración Tributaria. - Declaración de conxunto de tódalas solicitudes efectuadas ou concedidas para a mesma finalidade das distintas administracións públicas ou organismos privados competentes, segundo o modelo establecido, con indicación da contía. - Certificados de atoparse ao corrente nas obrigas tributarias en xeral (Estado e Comunidade Autónoma) e, en concreto, co Concello do Pino, e de estar ao corrente no cumprimento de obrigas por reintegro de subvencións; ou autorizar ao Concello de O Pino a obter esta información. - Certificado de atoparse ao corrente nas obrigas coa Seguridade Social. - Declaración responsable de non estar incurso en ningunha das causas de prohibición para obter subvencións que se establecen no artigo 13.2 da Lei 38/2003 xeral de subvencións, e do non ter pendente de xustificar ningunha subvención concedida polo Concello de O Pino, segundo o modelo establecido. - Se é caso, documentación acreditativa da ausencia no fogar familiar dalgún dos proxenitores: familia monoparental (con certificado acreditativo), separación/divorcio, viuvez, orfandade, etc. Documentación específica para liña de axudas 1 e 2: - Certificado de matrícula ou informe expedido polo centro educativo que acredite a condición de alumno/a (para axudas liña 1 e 2). - Declaración de non dispor dos medios informáticos ou tecnolóxicos axeitados. Documentación específica para liña de axuda 3, se procede: - Resolución da valoración e recoñecemento da situación de dependencia dalgún membro da unidade familiar. - Certificado que acredite o grao de discapacidade, nun grao igual ou superior ao 33%, dalgún membro da unidade familiar. Artigo 6º.- Tipoloxía e contía das axudas.1.- Poderán solicitarse axudas para os seguintes conceptos: • Liña 1: Axudas a familias para adquisición de equipos informáticos para o alumnado que estea cursando estudos de Educación Primaria, ESO e Bacharelato. Subvencionarase a adquisición de computadores de sobremesa ou portátiles exclusivamente. A contía máxima da axuda por alumno/a, será de 300 euros. A contía límite da axuda por unidade familiar será de 500 euros. • Liña 2: Axudas a familias para gastos que faciliten a escolarización ao alumnado matriculado nos cursos de segundo ciclo de Educación Infantil, Educación Primaria, ESO e Bacharelato. Serán subvencionables os gastos derivados de material escolar (todo tipo de material agás os libros de texto xa subvencionados ou de préstamo). – Segundo ciclo de educación infantil: libros de texto, material escolar e mandilóns. – Educación Primaria, Educación Secundaria e Bacharelato: libros de texto e material escolar. A contía máxima da axuda por alumno/a será de 200 euros. A contía límite da axuda por unidade familiar será de 300 euros. • Liña 3: Axudas económicas para respiro familiar e medidas de conciliación. Esta axuda vai dirixida a familias con menores a cargo, persoas maiores e/ou dependentes, e/ou con discapacidade. Subvencionaranse os gastos derivados de: – Contratación dun servizo de axuda no fogar, de gastos derivados da contratación ou ampliación de xornada de persoas coidadoras, e de compensación pola diminución de ingresos por acollerse a unha excedencia ou redución de xornada. – Asistencia a ludotecas, garderías privadas, campamentos, centros de día… – Custo de persoal de apoio para coidados no entorno familiar. A contía máxima da axuda por unidade familiar será de 300 euros.2.- No caso de que nunha unidade familiar existan varios alumnos ou alumnas que opten a estas axudas deberán presentar unha solicitude individualizada por cada un dos alumnos/as que opten a elas.3.- A concesión destas axudas queda suxeita á existencia de crédito consignado para esta finalidade na dotación orzamentaria establecida e que ascende a un total de 35.000 euros.4.- Os gastos subvencionables das liñas 1 e 2 corresponderán ao curso 2021-2022.5.- Os servizos contratados a xustificar da axuda liña 3, deberán comprender dende o 01 de xaneiro de 2021 ata a data de publicación do extracto da convocatoria.6.- Todos os gastos subvencionables nestas bases deberán estar pagados na súa totalidade antes da finalización do prazo para a xustificación das axudas concedidas. Artigo 7º.- Incompatibilidades e tratamento fiscal. As axudas concedidas ao abeiro desta convocatoria son compatibles con outras que puideran obter os solicitantes doutras administracións públicas sempre e cando o importe total do conxunto das mesmas non supere o custe da actividade ou investimento subvencionado. Os beneficiarios das mesmas deberán declaralas ante as Administracións Tributarias correspondentes (IRPF.). Artigo 8º.- Obrigas da/o beneficiaria/o. Son obrigas da/o beneficiaria/a: - Presentar debidamente cuberta a documentación requirida no prazo sinalado. - Xustificar ante o Concello de O Pino o cumprimento dos requisitos e das condicións, así como a finalidade que determine a concesión da subvención. - Non ter pendente de xustificar ningunha subvención concedida polo Concello de O Pino. - Someterse ás actuacións de comprobación e control que sexan debidamente requiridas polos órganos municipais, proporcionando canta información lles sexa requirida no exercicio de ditas actuacións. - Comunicar ao órgano concedente a obtención doutras subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se teña coñecemento e, en todo caso, con anterioridade á xustificación da aplicación dada aos fondos percibidos. - Acreditar, no momento da solicitude, que está ao corrente no cumprimento das súas obrigas tributarias e fronte á seguridade social, e no cumprimento de obrigas por reintegro de subvencións (pódese autorizar ao concello de O Pino a obter a información de estar ao corrente das obrigas tributarias do Estado e Comunidade Autónoma). - Conservar os documentos xustificativos da aplicación dos fondos recibidos. - Proceder ao reintegro dos fondos públicos percibidos nos supostos contemplados no artigo 37 da LXS. Artigo 9º.- Procedemento da solicitude. As solicitudes presentaranse, xunto coa documentación correspondente, no Rexistro xeral do Concello ou a través da sede electrónica. As solicitudes presentaranse no prazo de 10 días hábiles, a contar dende o día seguinte á publicación do extracto da convocatoria no BOP. Este prazo entenderase sen prexuízo do prazo de dez días hábiles, que se concederá no caso de presentación de documentación incompleta ou defectuosa para a súa rectificación, quedando apercibida a persoa solicitante que de non facelo así, terase por desistido e arquivaranse as actuacións sen máis trámite, conforme ao previsto no artigo 68 da Lei 39/2015, de 1 de outubro, do Procedemento Administrativo Común das Administración Públicas. Artigo 10º.- Outorgamento de subvencións. Unha vez rematado o prazo de presentación de solicitudes, dende o departamento de servizos sociais emitirase o informe proposta da resolución provisional na que contemplaranse todas as solicitudes, as completas, as denegadas e as pendentes de emendar documentación (advertindo que neste último caso de non emendar no prazo establecido quedarán denegadas), a relación nominal e a contía individualizada das subvencións para cada solicitante, e o órgano correspondente adoptará a resolución provisional. Esta resolución provisional publicarase no taboleiro de edictos/electrónico do Concello e a través da páxina web municipal unicamente co número do documento de identidade anonimizado que as persoas solicitantes puxesen na súa solicitude e o número de referencia da mesma (que será facilitado no momento da presentación). Unha vez publicada a resolución provisional, as/os solicitantes, disporán dun prazo de dez días hábiles, a contar dende o seguinte ao da publicación, para que presenten as alegacións que estimen pertinentes. Á vista das alegacións e documentación presentada, o órgano instrutor formulará a proposta de resolución definitiva. De non presentarse alegacións, ou no caso de que este trámite non fose necesario con arranxo aos parágrafos anteriores, a proposta de resolución provisional terá automaticamente o carácter de proposta de resolución definitiva. De acordo co previsto no artigo 45 da Lei 39/2015, de 1 de outubro, do Procedemento Administrativo Común das Administración Públicas, a resolución da concesión farase pública, mediante exposición no taboleiro de anuncios, na páxina web do Concello e na Base de Datos Nacional de Subvencións. Artigo 11.- Xustificación e pagamento. O pagamento das axudas, de ser o caso, efectuarase aos representantes legais das/os beneficiarios previa a presentación dos xustificantes dos gastos relacionados cos conceptos subvencionados e cuxo importe deberá ser igual ou superior ao da axuda concedida. A presentación da documentación acreditativa do gasto subvencionables deberá presentarse ata o 15 de novembro de 2021. Unha vez aprobada a subvención, a persoa interesada presentará mediante o formulario no Rexistro Xeral Municipal a xustificación do gasto e incluirá: - Factura do gasto realizado que deberá cumprir os requisitos marcados no artigo 6 e 7 do RD 1619/2012 do 30 de novembro polo que se aproba o regulamento polo que se regulan os deberes de facturación. No caso de contratación de persoal, deberá achegar contrato e nómina. - Certificado do número de conta bancaria da persoa solicitante. Das axudas debidamente xustificadas o órgano instrutor elevará proposta de resolución para a aprobación de recoñecemento de obrigas e a xustificación do pagamento, dando traslado á Tesourería para a súa execución. Artigo 12.- Reintegro das axudas e réxime sancionador. O réxime de infraccións e sancións será o establecido na Lei 9/2007 do 13 de xuño, de subvencións de Galicia. A persoa beneficiaria procederá ao reintegro do total ou parcial das cantidades percibidas desde o momento do pago da axuda nos seguintes casos: • Incumprimento da finalidade parla a que foi outorgada a axuda. • Obtención da axuda sen reunir as condicións requiridas, ocultación ou falsidade documental. Artigo 13.- Disposición adicional. Para o non previsto nesta convocatoria serán de aplicación o que se dispón na Lei 38/2003 xeral de subvencións, no Real Decreto 887/2006 polo que se aproba o regulamento da Lei xeral de subvencións, na Lei 9/2007 de subvencións de Galicia e demais normativa de réxime local aplicable. Artigo 14.- Disposición final. Estas bases entrarán en vigor unha vez publicadas no Boletín Oficial da Provincia e unha vez transcorrido o prazo ao que se refire o artigo 70.2 en relación co artigo 65.2 da Lei 7/85, reguladora de bases de réxime local, modificada pola Lei 11/1999, do 21 de abril, e comezará a aplicarse a partir do día seguinte, permanecendo vixente ata que se acorde a súa modificación ou derogación expresa, sen prexuízo da súa publicidade na páxina web do Concello e na Base de Datos Nacional de Subvencións. Contra estas bases poderá interpoñerse recurso contencioso administrativo ante a Sala do Contencioso – Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación no Boletín Oficial da Provincia. O Pino, 02 de setembro de 2021 O alcalde Manuel Taboada Vigo